 NA SHABAN MAKOKHA ALIYEKUWA Gavana wa Kakamega, Wycliffe Oparanya ameelezea nia yake kuwania kiti cha urais 2022.  Naibu Mwenyekiti huyo wa ODM, alitangaza wikendi kwamba huenda atakuwa debeni iwapo Kiongozi wa chama, Bw Raila Odinga hatashiriki kumenyana na Rais wa sasa, William Ruto katika uchaguzi mkuu huo ujao. Dkt Ruto (Kenya Kwanza) atakuwa akisaka kuhifadhi kiti chake kuhudumu muhula wa pili na wa mwisho. Chama pinzani cha ODM tayari kimeanza mchakato wa kuwasajili wanachama wapya kabla ya uchaguzi mkuu wa 2027. ODM pia itakuwa ikiandaa uchaguzi wake wa mashinani kuanzia Februari 2023. Bw Oparanya alisema kuwa atawania urais kuwaokoa Wakenya dhidi ya dhuluma za kiuchumi ambazo wanatendewa na utawala wa Kenya Kwanza. “Niko tayari kukabiliana na Rais Ruto 2027 kwa sababu Azimio ina mipango ambayo ingependa kutekeleza. Uongozi wangu na rekodi yangu i wazi na nawahakikishia Wakenya kuwa nitawapa uongozi bora,” akasema. Alikuwa akizungumza katika Shule ya Msingi ya Eshirembe, Butere wakati wa mazishi ya mjombake Jared Oluoch Nandwa mnamo Jumamosi, Novemba 11, 2023. Hatma ya Bw Odinga ikiwa atakuwa debeni 2027, hata hivyo, haijabainika. Muungano wa Azimio umekuwa ukikosoa vikali utawala wa Rais Ruto hasa kwa nyongeza ya mara kwa mara ya ushuru na kodi, hatua ambayo inaendelea Mkenya wa kawaida kwa sababu ya ugumu wa maisha.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  